text: وصفات الشيف محمد سحسول
text: #000002
text: الدجاج روستو بالبرتقال
text: #000003
text: دجاج المشوي على الاغلب حبيب الكل , و اذا كان محضر على اصوله ما في اطيب منه ..
  شفت من زماان زمان كتير , أكتر من سنتين , وصفة لسوسن محضرة فيها الدجاج المشوي بطريقة مختلفة , و كانت كاتبة انو كبي كل وصفات الدجاج المشوي الي عندك و جربي هل الوصفة قمت انا ما كذبت خبر , بس من دون ما كب كل الوصفات الي عندي . جربتها و بعدها اعتمدتها من ضمن الوصفات الي بتتحضر دوما على سفرتي . و صرت حضرها كل مرة بشي مختلف , مرة حط هل العشبة مرة غير عشبة , مرة أعشاب فريش و مرة أعشاب مجففة , حسب المتوفر عندك و حسب زوءك .. و بعرف في ناس ما بيحبوا البرتقال , ممكن يحضروا نفس الوصفة بس بالليمون .. المهم هو نكهة الانتعاش و الفرفشة الي رح تضيفها الحمضيات
text: #000006
text: الوصفة كتير سهلة و ما بتاخد وقت بالتحضير , تبلي الكل و بلمسة صغيرة بتصير وصفة انيقة و مرتبة . الوصفة فرنسية بالاصل و بتطبق كتير على زوئنا العربي , و لان قطاطي بيحبوا البطاطا فانا بضيفها دوما , انت حسب زوءك و حسب عيلتك , ضيفيها مع بطاطا متبلة بنفس تتبيلة الدجاج , او مع بطاطا مقلية او بطاطا بيوريه , حسب زوءك و رغبتك
  في كتير اسرار لحتى يطلع الدجاج المشوي طيب كتير , طري و لونه حلو . أهما شي انو تجففيه كتير منيح من المي و الخل قبل التتبيل , و هي خطوة بسيطة بس بتفرق كتير . الشي التاني المهم انو تكون درجة حرارة الفرن قوية نوعاً ما لحتى يقرمش الدجاج من برة , بس مو قوية كتير لدرجة انو يقرمش من دون ما يستوي قلبه , انا بشويه على 210 تقريباً , انت حسب فرنك . سر كمان أنك تستخدمي صينية الشوي , و الي هي عبارة عن صينية عادية و فوقها شبك لحتى ينزل زوم الدجاج و ما يبقى فيه سوائل تنزع الشغل كله , اذا مو متوفرة عندك الصينية ممكن تحطي طبقة بطاطا و هل البطاطا منها بتشرب الطعم الطيب و بتصير طعمتها يممم , و منها بتعمل طبقة عازلة بتمتص هي المرق . سر كمان انك تبدأي الشوي بحيث يكون الصدر لتحت , بهل الطريقة عصارة الدجاج كلها رح تتجمع بالصدر و لما بتقلبي الدجاج بنص عملية الشوي رح يرجع يتوزع العصارة بقلب الدجاج بس منكون ضمنا انو الصدر طري و مستوي و يمممي , اخر الشي مهم انو ما نزيد وقت الشوي لحتى يبقى الدجاج طري ...
text: #000007
text: برتقال،بطاطا،دجاج،وصفات حفلات
text: #000010
text: تسلم ايديك الشكل اكتر من مشهي عندي استفسار بقدر اعملها ب نصف دجاجة فقط و لا ممكن مااحصل عنفس النتيجة؟؟ عبالي شوربة دجاج بما اني مكربة
  فقلت بقسم الدجاجة اللي عندي نصفين نص بشويه و،نص شوربة شو بتنصحيني
  شكر كبير الك عالوصفات
text: #000021
text: مرحبا حبيت قلك يسلم ايديك عملت الدجاجة و حطيت بالصينية اللي تحتها بروكلي و بطاطا انشووا مع التتبيلة اللي عم تنقط مع الزبدة والزيت و الشكل و الطعم اكتر من رائع شكرااا لك و ل سوسن
text: #000023